Fredag skete der en ulykke i en jernbaneoverskæring i Thisted. Den ulykke kunne formentlig have været undgået. Allerede i 2012 anbefalede Banedanmark nemlig Thisted Kommune at nedlægge jernbaneoverskæringen, men dengang sagde kommunen nej. Og fredag skete der så endnu en ulykke i overskæringen, da en kvindelig bilist blev ramt af toget. Kvinden overlevede, men er stadig indlagt på sygehuset. Tidligere uheldsramt overskæring Værre gik det i 2014, hvor to personer blev dræbt, da deres bil blev ramt af toget i samme overskæring. Når kommunen ikke ville lukke vejen for seks år siden, var det af hensyn til de mange bilister, der dagligt benytter vejen. Det forklarer Esben Oddershede, der er formand for Klima-, Miljø- og Teknikudvalget i Thisted. - Vi vil gerne beholde overskæringen, fordi den betyder meget for den her del af byen, siger han, men anerkender dog, at det er en farlig vej. - Der er så dårlige oversigtsforhold, så den er farlig, siger Esben Oddershede. Men alligevel er den der stadig. Og det er selv om Bane Danmark foreslog den nedlagt for seks år siden. - I betragtning af den massive trafik, der kommer forbi her, så er det ikke noget man bare lige gør at lukke sådan en overskæring, forklarer Esben Oddershede. Delte meninger blandt bilisterne Og vejen bliver da også flittigt brugt. Men meningerne om overskæringens sikkerhed er delte blandt bilisterne i Thisted. - Ville være kede af at de lukker vejen, vi kører tit op af den vej her, siger Svend Oddershede. - Der er masser af andre steder man kan køre over, så det kunne man da godt. Det er bare en smutvej det her, siger Kaster Fiil. - Jeg synes, der skulle sættes bomme op, så det sikkert, at man opdager at der kommer tog, siger Vibeke Munk. I dag er der lys og klokker, der advarer om tog. Men bomme har længe stået højt på ønskesedlen i Thisted. På trods af ulykkerne har hverken Thisted Kommune eller Bane Danmark ingen aktuelle planer om at sikre overkørslen før om to år. Så ind til videre må trafikanterne se sig godt for, når de krydser jernbanen.

Opsummering:
Den ulykke der skete i en jernbaneoverskæring i Thisted fredag kunne formentlig være undgået, hvis Thisted Kommune havde lyttet til Banedanmark.